钦定古今图书集成/明伦汇编/官常典/第559卷 > 许绍
## 钦定古今图书集成/明伦汇编/官常典/第559卷 > 许绍

按《唐书》本传，“绍字嗣宗，安州安陆人。父法光，在隋为
楚州刺史，元皇帝为安州总管，绍时为儿，与高祖同
学，相爱也。大业末，任彝陵通守，会盗起，州境独完，流
人自占数十万，开仓赈给。炀帝崩问至，绍率人吏三
日临，以所部遥属越王侗。后王世充篡立，遂遣使以
黔安、武陵、澧阳归国，授陕州刺史，封安陆郡公。高祖”
赐书，道“平生旧”，以加慰纳。萧铣将董景珍降，命绍率
兵应接。以破铣功，擢其子智仁为温州刺史。铣遣杨
道生围峡州，绍击走之。铣将陈普环具大舰愬江，与
开州贼萧阔提略巴蜀。绍遣智仁及婿张元靖掾李
弘节追战西陵，覆其兵，禽普环，悉获战舰。江之南有
安蜀城，地直彝陵，荆门城峙其东，皆峭险处。铣以兵
戍守，绍遣智仁等攻荆门，取之。制书褒美，许以便宜。
绍境连王世充及铣，其下为贼剽者皆见杀，绍得敌
人，独资遣之。二邦感义，杀掠为止。进谯国公，赐帛千
段。赵郡王孝恭等伐铣，复诏督兵图荆州。会病，卒于
军，帝为流涕。贞观中，赠荆州都督。